**EMLÉKEZTETŐ**

**Tehetséggondozási Tanács ülése**

**Időpont:** 2021. május 26. 13:00

**Helyszín:** Microsoft Teams

**Jelen vannak:** Zentai László, Nagy Balázs, Nagy Marianna, Berencsi Andrea, Dombi Ákos, Horváth Ákos, Nagy Tamás, Hercz Mária, Kozsik Tamás, Tóth Melinda, Józsi Mihály, Lehmann Miklós, Fazekas János, Csomos Attila, Petrov Katarina, Eszterhai Marcell, Glück Krisztina, Szigeti Balázs, Rémai Martin, Magyari Enikő, Lénárt Krisztina, Megyesi Janka

Zentai László rektorhelyettes köszönti a megjelenteket, megállapítja, hogy a Tanács határozatképes, majd ismerteti a napirendet. A napirendi pontokat a Tanács egyhangúlag elfogadja.

Napirend pontok:

1. Tájékoztatás az ÚNKP egyetemi ÖMSZ levélszavazás eredményéről.

Előterjesztő: Lénárt Krisztina

Lénárt Krisztina elmondja, hogy az ÖMSZ-t a Tanács elfogadta, ismerteti a változtatásokat, valamint tájékoztatja a Testületet, hogy a jegyzőkönyvet az ÚNKP intézményi koordinátor részére továbbítottuk.

2. Tájékoztató az Alap 2021-ben felhasználható költségvetésről, a maradvány sorsáról.

Előterjesztő: Lénárt Krisztina

Lénárt Krisztina tájékoztatja a Testületet arról, hogy április végén a KGH munkatársa szólt, hogy észrevette, elvonták a Tehetséggondozási Alap tavalyi maradványának teljes összegét. Jeleztük ezt Cseszregi Tamásnak, őt sem értesítették erről a lépésről, tőlünk tudta meg. Utánajárt az ügynek, és megtudta, hogy a maradvány összegére már tényleg nem számíthatunk, és az idei évben csökkentett, 20 millió forintos keretre támaszkodhatunk, így ennek megfelelően újraterveztük a költségvetést, amelyet az ülésen ismertet

3. Beszámoló az NTP pályázatból és az Alapból finanszírozott TDK, OTDK és egyéb képzésekről, és a jövőre vonatkozó tervekről.

Előterjesztő: Megyesi Janka

Megyesi Janka beszámol arról, hogy az NTP-HHTDK-21 pályázatból a csökkentett támogatási összeg miatt csak 5 TDK felkészítő képzést tudtunk finanszírozni: 2×5 óra Irodalomkutatás MOOC, 1×5 óra Esszé-, tanulmány- és cikkírás, 1×5 óra Prezentációkészítés és előadói technikák, 1×5 óra Érveléstechnika. Az Alap terhére ezen kívül szerveztünk 1×5 óra Esszé-, tanulmány- és cikkírás, 1×5 óra Prezentációkészítés és előadói technikák, 1×5 óra Érveléstechnika képzést, illetve 10 alkalom OTDK tréninget, 2 angol nyelvű Essay, Study and Article Writing, illetve 2 Presentation Skills and Poster Making c. képzést, valamint 2 Liftbeszéd tréninget.

Minden képzés online zajlott, Teams vagy Zoom felületen, meglepően magas jelentkezési és résztvevőszámmal (TDK képzéseken összesen 156 fő vett részt, az Irodalomkutatás online kurzuson 121-en, az angol nyelvű képzéseken 81-en, a Liftbeszéd tréningeket 35-en). Az OTDK tréningeken kevesebben (összesen 66-an) jelentek meg a regisztrálók közül, Megyesi Janka kéri, hogy a következő alkalommal az oktatók bátorítsák a hallgatókat, hogy használják ki ezeket a gyakorlási lehetőségeket.

A visszajelzések alapján jól működött az online platform, a hallgatók kifejezték, hogy örültek a képzéseknek, segítették őket a tanulmányaikban. Megyesi Janka elmondja, hogy a tervek szerint a 2021/22. őszi félévben ugyanezeket a képzéseket szeretnénk megtartani (az OTDK tréningeket leszámítva), ugyanilyen számban személyes jelenléttel, egyedül az Irodalomkutatás kurzus maradna online. Ha elegendő forrás áll rendelkezésre, lehetne még több kurzust is szervezni.

Nagy Balázs érdeklődik, hogy az NTP pályázatok ügyében sikerült-e közbenjárni, Zentai László elmondja, hogy Rektor úr fog lépéseket tenni ezzel kapcsolatban.

Megyesi Janka tájékoztatja a Testületet arról is, hogy az NTP-HHTDK-21 pályázatokat meghosszabbították 2021. december végéig. Nagy Balázs kéri, hogy az érintett Karoknak küldjük el az erről szóló levelezést.

4. Kozsik Tamás és Horváth Ákos beszámolója az OTDK lebonyolításáról és az eredményekről.

Előterjesztő: Lénárt Krisztina

Kozsik Tamás elmondja, hogy az OTDK szervezése nagyon sikeres volt, a szolgáltatás, amelyet erre a célra szereztek be, alapvetően jól működött, bár néhány javítást végre kellett hajtani hozzá. Tóth Melinda hozzáteszi, hogy több hasonló profilú céggel beszéltek, más szoftvereket is megnéztek, a választott eszköz a lehetőségekhez képest a legjobb volt, a rendezvény jellege miatt nem lehetett tökéleteset találni. Kozsik Tamás ismertet néhány számadatot a konferenciáról: 164 szekciódolgozatot mutattak be, ezek közül 39 származott az ELTE-ről, az ELTE-s hallgatók pedig összesen 24 díjat szereztek. Elmondja, hogy az OTDK plusszal nehézségek adódtak: engedély kell, hogy jelenléti formában rendezhessék meg, illetve kari költségvetést is igénybe kell majd venni. Tóth Melinda megemlíti, hogy a Műszaki Tudományi Szekció is eredményes volt.

Horváth Ákos a Kémiai és Vegyipari Szekció szervezéséről számol be: a rendezvény lebonyolítása sikeres volt, a beszerzett szoftver jól működött. 139 beadott dolgozatból 135-öt mutattak be, ezek közül 28 származott az ELTE-ről. A középiskolás résztvevők videókat küldtek, illetve a külföldi kémiai társaságok elnökei előadással jelentkeztek be.

Nagy Balázs a témával kapcsolatban megemlíti, hogy a BTK idén társszervezője volt a Művészeti szekciónak és a 2023-as OTDK-n az egész szekciót az ELTE fogja szervezni.

5. Tájékoztató a tavaszi félév utazási pályázatának eredményeiről, a pályáztatás további menetéről.

Előterjesztő: Megyesi Janka

Megyesi Janka elmondja, hogy a járvány alatt ebben a félévben a korábbiakban megbeszéltek alapján kizárólag online események regisztrációs/nevezési díjára lehetett igényelni a támogatást. Beszámol arról, hogy 2021. február elejétől május 15-ig összesen 57 pályázat érkezett be és 2.119.751 Ft támogatást ítélt oda a bíráló bizottság.

A JOKT állásfoglalása a saját felelősségre utazásról az utolsó pályázati időszak zárása (május 15.) előtt pár nappal jelent meg, így nem változtattuk meg ennek megfelelően a kiírást, azonban a 2021/22. őszi félévben szeretnénk újra személyes részvételű eseményeket is támogatni, a nyári rendezvényekre visszamenőleg is.

6. Pro Ingenio pályázati folyamatának fejlesztése.

Előterjesztő: Megyesi Janka

Megyesi Janka tájékoztatja a Testületet arról, hogy a legutóbbi Pro Ingenio bíráló bizottsági ülésen megbeszélt szempontok (átláthatóság és összehasonlíthatóság) alapján módosítottuk a javaslati lapot és kérdőív formátumra dolgoztuk át, amely az Egyetem honlapján linkkel lesz elérhető: <https://www.elte.hu/felterjesztes-proingenio-2021>. A feltöltött válaszokat táblázatban tudjuk majd lementeni, így könnyebben összehasonlíthatóak lesznek a beadványok. Igyekeztünk a kérdéseket még inkább a jelöltek tehetséggondozási munkájára kidomborítani, ezért kihagytuk pl. a pályájuk bemutatásáról szóló kérdést (erre szolgál majd a feltöltendő önéletrajz), a Mestertanár Aranyérmen kívüli díjak és a megvédett doktori disszertációk felsorolását, azonban részletesebb adatokat kértünk a felkészített TDK és OTDK helyezettekről. A bíráló bizottsági tagoknak már elküldtük a kérdőív 1. változatát, a javaslataikat figyelembe vettük, a Karoknak május 27-én szeretnénk kiküldeni az űrlapot.

Megyesi Janka képernyőmegosztással megmutatja a Testületnek az új javaslattételi űrlap 1. verzióját. Az oklevél díjának emelésének szükségességét továbbra is képviseli Zentai László rektorhelyettes Rektor és Kancellár felé. Nagy Balázs kéri, hogy az űrlap végleges változatát továbbítsuk majd a Testület tagjainak.

7. A következő félévi tanácsülés időpontja

Zentai László tájékoztatja a Testületet, hogy novemberben Doodle szavazással választhatják majd ki az őszi félévi tanácsülés időpontját.

8. Egyebek

Zentai László értesíti a Testületet, hogy hamarosan esedékes a rektorhelyettes-választás.

Egyéb napirendi pont, kérdés, hozzászólás nincs, ezért Zentai László az ülést berekeszti.